|  |  |
| --- | --- |
| 28.07.2022. Nr. SRM-22-47-dv | **Rīgas domes Mājokļu un vides departaments****Vides pārvalde**e-pasts: dmv@riga.lv  |

**Par atzinuma sniegšanu**

Saistībā ar Rīgas domes Mājokļu un vides departamenta Vides pārvaldes 19.07.2022.vēstuli DMV-22-1988-dv par atzinuma sniegšanu par K. Kursīša iesniegto projekta ideju Nr.21 “Gudrās personīgo mantu glabātavas “Mežaparkā””, kultūras un atpūtas parka “Mežaparks” (turpmāk – Mežaparks) apsaimniekotājs SIA “Rīgas meži” sniedz savu viedokli.

 SIA “Rīgas meži” kopumā vērtē pozitīvi projekta ideju par mantu glabātavu izveidi Mežaparkā apmeklētāju ērtībai. Tomēr, izskatot projekta pieteikumu, ir radušies vairāki komentāri un jautājumi.

1. **Mantu glabātavu atrašanās vietas un skaits.**

Mantu glabātavu novietojums ir jāplāno tā, lai tas netraucētu apsaimniekotājam veikt Mežaparka apsaimniekošanas darbus un nomniekiem veikt komercdarbību, vienlaikus, lai tās ir ērti pieejamas apmeklētājiem.

Projekta vizualizācijās redzams, ka mantu glabātuve Nr.1, kas sastāv no 2 novietnēm, kuras kopā aizņem 8 m garumu un 1,17 m platumu, atrodas uz iznomājamās ēkas piebraucamā ceļa. Šāds novietojums nav pieļaujams, jo traucētu nomniekam un apsaimniekotājam piekļūt ēkai. SIA “Rīgas meži” ierosina, ka mantu glabātava Nr.1 būtu jāpārvirza pie ēkas, kur atrodas sabiedriskās tualetes pie centrālās ieejas, vienlaikus izvērtējot, vai vienuviet ir nepieciešamas tik plaša glabātuve ar 2 novietnēm un 88 nodalījumiem, jo, kā projekta autors min, lielākoties izmantotāji būs tie apmeklētāji, kuri parkā ierodas nodarboties ar fiziskām aktivitātēm - vai tas būtu individuāls treniņš vai nodarbības nelielās grupās. Līdz ar to, SIA “Rīgas meži” ieskatā jāizvērtē iespēja pie centrālās ieejas samazināt glabātavu skaitu, kā piedāvātais bezmaksas glabāšanas laiks būtu jāsamazina no 6 stundām uz 3-4 stundām.

Mantu glabātava Nr.2 atrodas uz meža takas, kas ved uz piknika vietām pie Ķīšezera un tā būtu jāpārvieto citā vietā, lai neaizšķērsotu meža takas. Arī glabātavas Nr. 3 atrašanās vieta būtu jāpārskata, jo šobrīd tā ir novietota Mežaparka zaļajā zonā un neiekļaujas ainavā.

Vienlaikus rodas jautājums, vai projekta ietvaros tiks veidotas jaunas elektrības pieslēgumvietas? Mežaparkā esošo elektrības pieslēgumvietu skaits un to jauda ir ierobežota. Piemēram, glabātavas Nr.3 apkārtnē šobrīd nav nevienas elektrības pieslēgumvietas, bet glabātavas Nr.2 tuvumā esošā pieslēgumvietas jauda šobrīd jau ir maksimāli izmanota.

1. **Mantu glabātavu uzturēšana un apsaimniekošana.**

Projekta aprakstā nav norādīts, kas nodrošinās mantu glabātavu uzturēšanu un apsaimniekošanu – t.sk. norēķinus par elektrību, tehnisko apkopi, remontdarbus, klientu servisu utml. Tam ir jāparedz finansējums. Tādejādi rodas jautājums, vai ir plānots, kas nodrošinās šo glabātavu uzturēšanu? SIA “Rīgas meži” ieskatos tas varētu būt maksas pakalpojums, ko varētu nodrošināt komersants.

1. **Mantu glabātavu un norāžu dizains.**

Mantu glabātavu un norāžu vizuālajam noformējumam harmoniski jāiekļaujas kopējā Mežaparka ainavā. Norāžu skaits un novietojums ir jāsaskaņo ar apsaimniekotāju. Aprakstā norādītas 15 norādes, bet nav skaidrs, kur tieši tās plānots novietot.

Tādejādi, lai sniegtu atzinumu, SIA “Rīgas meži” lūdz sniegt atbildes uz augstāk minētajiem jautājumiem.

|  |  |
| --- | --- |
| Ar cieņu valdes priekšsēdētāja | Anita Skudra |

Sagatavoja:

Zane Pabērza

zane.paberza@rigasmezi.lv

28608595